Ostosmahdollisuuksia on niin kaupungin uudemman osan suurista tavarataloista ja luksusmyymälöistä vanhankaupungin pieniin putiikkeihin ja matkamuistomyymälöihin. Keskimääräinen hintataso on useimmiten kotimaan hintoja edullisempaa. Suosituimmat ostospaikat keskittyvät Václavské náměstí -pääaukion, Národnín ja Na příkopěn kävelykadun alueille. Ostosten ohessa voi nauttia kupposen ulkoilmaterasseilla kaupungin vilinää katsellen.
Praha on erityisen kuuluisa joulutoreistaan, jonne voi suunnata jo pelkän hyvän tunnelman vuoksi. Toreja on käynnissä myös muuna aikana vuodesta. Etenkin matkalaisten suuressa suosiossa on Náplavka-joenrantapromenadin tori. Toripäivä pidetään lauantaisin klo 14 saakka. Torilla on erilaisia elintarvikkeita ja paikallisia tuotteita ja siellä kannattaakin maistella ja juoda paikallisia herkkuja.
Kauppojen aukiolot ovat liikekohtaisia, mutta tavallisesti kaupat aukeavat kello 9 ja suljetaan kello 18-20 välillä, lauantaisin hieman aikaisemmin. Osa liikkeistä on avoinna myös sunnuntaisin. Useimmissa liikkeissä luottokortti kelpaa maksuvälineenä, mutta joitakin poikkeuksia löytyy. Ostoksille onkin hyvä varata myös hieman käteistä.